Antoine Maduro

**Antoine Johannes "Twan" Maduro** (☆ 20 di ougùstùs 1909 na Aruba - † 25 di yüni 1997 na Kòrsou) tabata un futbolista, músiko i papiamentista di Kòrsou. E tabata den deporte di futbòl un internashonalista, entrenadó i dirigente. Despues di su retiro di deporte na 1952 el a dediká su mes na e estudio di papiamentu i tabata konosí komo *Tata di Papiamentu*.

## Biografia
Antoine Maduro a nase na Aruba komo yu di un mama di Saba i un tata di Kòrsou ku tabata polis. Poko despues di su nasementu e famia ta muda bek pa Kòrsou. E tabatin dies aña, ora su tata a fayesé repentinamente di un atake di kurason. Maduro ku su ruman muhé i mama ta bai biba serka famia den bario di Monteberde, na Willemstad. E tabata alumno di St.Jozefschool i St.Thomascollege, unda el a studia gratis danki na su méritonan komo studiante. Na ougùstùs 1926 el a kuminsa su karera profeshonal na refineria Shell, unda el a keda traha te 1960. Komo empleado di Shell e tabata enkargá ku tradukshon na papiamentu i spaño di karta i sirkularnan ku tabata sali. Despues di bandona Shell el sigui pa pasa su eksamennan kualifikando komo un intérprete di idioma spaño. 

Maduro tabata kanta den e koro parokial maskulino di misa Birgen di Altagracia na Steenrijk i despues a fungi komo su dirigente durante 25 aña.

Maduro tabata kasá ku Virginia M. van Kwartel i huntu nan tabatin shete yu, tres hòmber i kuater muhé. El a fayesé dia 25 di yüni 1997 na e edat di 87 aña.

## Karera deportivo
Entre 1925 i 1941 Maduro a hunga komo defensor pa SUBT, e klup di futbòl di kua e tabata kofundadó i un di su promé presidentenan. El a destaká ku su bon habilidat tékniko i tabata un di e mihó hungadónan riba e isla ku a hiba su klup na e título di kampeon na varios okashon. Entre 1934 i 1941 el a forma parti di e selekshon antiano ku e tempu ei tabata hiba e nòmber di "selekshon di Kòrsou" referiendo na Kolonia Kòrsou. El a hunga 8 wega i a partisipa den e promé edishon di Kopa Sentroamerikano i di Karibe na Costa Rica. Banda di hungadó e tabata entrenadó i dirigente di SUBT i di 1932 pa 1946 miembro di direktiva di Curacaosche Voetbal Bond (CVB). Na 1952 el a fungi komo entrenadó di e ekipo nashonal di Antias Hulandes na Weganan Olímpiko na Helsinki.

## Papiamentista
Maduro tabata un filólogo outodidakto. Despues di a retira for di futbòl, el a dediká su mes entre 1953 i 1980, kompletamente na e estudio i desaroyo di papiamentu investigando orígen di e idioma. El a bira un outoridat den e materia i ta e outor antiano mas konosí riba tereno di papiamentu. El a publiká hopi, entre otro buki i artíkulonan den korant i publikashonnan semanal manera *La Union*. Notabel tabata ku papiamentu, ounke no e úniko tema, semper tabata su tema sentral unda e tabata ekspresa su pensamentonan riba loke ta bon papiamentu i loke no ta. E tabata enfoká riba diferente área di e idioma, manera ortografia, historia di e idioma, etimologia, leksikologia, dicho i proverbionan. 

Inisialmente e tabata sostené e ortografia mas o menos etimológiko basá riba e rekomendashonnan di Willem Hoyer na aña 1918 i e tèsis tokante un orígen hispániko di papiamentu di Rodolfo Lenz, lokual a kondusí na akusashonnan di purismo i hispanisashon. Na 1970 gobièrnu sentral a nombr'é presidente di e komishon pa konseha tokante e proposishon di Raul Römer pa un ortografia i denter di sinku luna e komishon a presenta un konsepto fonológiko. Desde e mesun aña Maduro a bira defensor di un ortografia fonológiko.

Na aña 1985 el a kuminsa skirbi su outobiografia, den forma di anotashonnan, ku pa medio di e kolaborashon di Daphne van Schendel-Labega, Sidney Joubert, Lucille Berry-Haseth i Emy Maduro a keda realisá na 2016 den e buki *Bida, remordementu, konfeshon i krítika; Un relato outobiográfiko*. Ademas di duna un relato di su bida, su outobiografia ta dokumentá e sosiedat karibense hulandes di Kòrsou despues di e establesimentu di refineria Shell (1914-1994).

## Honor
Na bida Antoine Maduro a haña rekonosimentu pa su estudio di papiamentu, destakando nashonalmente i internashonalmente. Na 1969 a otorgué e "Emancipatieprijs", e úniko biaha ku gobièrnu insular di Kòrsou a entrega e premio aki. Na 1975 Sticusa a dun'é e premio "Sticusa"  i na 1982 a entregué e promé Premio Chapi di Plata ku e fundashon Pierre Lauffer a konsedé. El a keda nombrá miembro honorario di e Sosiedat Lingwístiko di Karibe na 1982, i dia 11 di mei 1984 a wòrdu konsedé e título di *doctor honoris causa* dor di Fakultat di Lei di Universidat di Antias Hulandes (UoC). El a bai den historia komo e promé risibidó di semehante título di UoC. 

Maduro a wòrdu kondekorá komo Kabayero (*Ridder*) di Orden di Oranje-Nassau. E diario "Nobo" di Kòrsou a proklam'é "Personahe di Aña 1983".

Pa su karera futbolístiko el a risibi varios honor. Desde dia 17 di sèptèmber 1985 e stadion di SUBT ta dediká na su nòmber komo Stadion dr. Antoine Maduro. Ademas di tabata un futbolista remarkabel, e tabata esun, komo dirigente di e klup, ku na 1948 a kumpra e tereno den bario di Vredenberg serka di Kintjan, kaminda e stadion di futbòl ta situá. Na 1985 tambe el a wòrdu inkorporá den e "hall of fame" di Curaçaose Sport Federatie.

## Obranan  (selektá)
* 1953 - *Ensayo pa yega na un ortografia uniforme pa nos papiamentu* 
* 1959 - *Un coto di dicho, refran, proverbio i expresionnan Papiamentu i nan nificacion na Ulandés*
* 1960 - *Loque a sobra den e macutu di dicho, refran, proverbio, frase i palabranan di nos lenga i nan nificacion na Ulandes*, Curaçao: Ciro J. Cardoze.
* 1961 - ‘Papiamentu: comentario riba Sambumbu (di Brenneker)’, Amigoe, 15 november.
* 1961 - *Pagina pretu di nos historia*
* 1962 - *Documentación pa nos historia*
* 1966 - *Procedencia di palabranan Papiamentu i otro anotacionnan*
* 1967 - *Proverbio-, refran-, dicho-, i expreshonnan Papiamentu i nan nificashon na Ulandés*
* 1969 - *Proverbio-, refran-, dicho-, i expreshonnan Papiamentu i nan nificashon na Ulandés* (di dos edishon, mehorá i ampliá)
* 1971 - *Bon Papiamentu* (ku anekso)
* 1972 - *E ortografía ku Komishon di Ortografia a proponé gobièrnu sentral*
* 1973 - *Algun anotashon mas tokante nos lenga i otro asuntunan*
* 1976 - *Ortografia fonológiko* (revisá) 
* 1979 - *Vademecum pa mehorá dikshon* 
* 1980 - *Woordenlijst en samenspraak Nederlands-Papiamentu-Spaans* (kompilá pa W.M. Hoyer i revisá pa A.J. Maduro)
* *Eror - i omishonnan di "Dikshonario papiamentu-ulandes, ulandes-papiamentu" skirbí pa Mario Dijkhoff* (ku Magalis Vos de Jesús)
* 1982 - *Dañadónan di Papiamentu (pa lektornan koregi)*
* 1983 - *Términonan di aritmetika i geometría elemental* 
* 1983 - *Komparashonnan popular I*, den: Kristòf VI.
* 1990 - *Spreekwoorden en zegswijzen : Nederlands-Spaans-Portugees-Papiaments*
* 2016 - *Bida, remordementu, konfeshon i krítika; Un relato outobiográfiko*

## Literatura
* Allen, Rose Mary & Heuvel, Jeroen, *The autobiography of Antoine J. Maduro: The year in Curaçao* (2017), Biographical Research Center
* Eustatia, Maritza F.,  *Catalogus van werken van en over Antoine Maduro 1952-1984* (1984)